แรงซื้อกลุ่มการเงินหนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (7 ก.ค.) โดยตลาดปรับตัวขึ้นเป็นวันแรกในรอบ 3 วันทำการ เนื่องจากนักลงทุนเข้าช้อนซื้อหุ้นกลุ่มการเงิน หลังจากที่หุ้นกลุ่มดังกล่าวถูกกระหน่ำขายอย่างหนักในช่วงก่อนหน้านี้ อันเนื่องมาจากความกังวลเกี่ยวกับผลกระทบของ Brexit นอกจากนี้ ตลาดหุ้นยุโรปยังขานรับข้อมูลแรงงานที่สดใสของสหรัฐ
8 ก.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 1.1% ปิด (7 ก.ค.) ที่ 322.12 จุด, ดัชนี CAC-40 ตลาดหุ้นฝรั่งเศสปิดที่ 4,117.85 จุด เพิ่มขึ้น 32.55 จุด หรือ +0.80%, ดัชนี DAX ตลาดหุ้นเยอรมันปิดที่ 9,418.78 จุด เพิ่มขึ้น 45.52 จุด หรือ +0.49% และดัชนี FTSE 100 ตลาดหุ้นลอนดอนปิดที่ 6,533.79 จุด เพิ่มขึ้น 70.20 จุด หรือ +1.09%
ตลาดหุ้นยุโรปดีดตัวขึ้นเป็นวันแรกในรอบ 3 วันทำการ เนื่องจากนักลงทุนเข้าช้อนซื้อหุ้นกลุ่มการเงิน โดยหุ้นเอเบอร์ดีน เมเนจเมนท์ ปรับตัวขึ้น 1.5% หุ้นแฮนเดอร์สัน กรุ๊ป พุ่งขึ้น 2.4% อย่างไรก็ตาม หุ้น Banca Monte dei Paschi di Siena SpA ซึ่งเป็นหุ้นธนาคารรายใหญ่ของอิตาลี ร่วงลง 5.8% หลังจากธนาคารกลางยุโรป (ECB) กดดันให้ธนาคารอิตาลีรายนี้เร่งแก้ปัญหาหนี้เสีย ขณะที่หุ้นดอยช์แบงก์ ยังคงปรับตัวลง เนื่องจากความกังวลที่ว่า วิกฤต Brexit อาจส่งผลกระทบต่อผลประกอบการของภาคธนาคาร
ตลาดหุ้นยุโรปยังได้รับปัจจัยบวกจากข้อมูลแรงงานที่แข็งแกร่งของสหรัฐ โดยออโตเมติก ดาต้า โพรเซสซิ่ง อิงค์ (ADP) เปิดเผยว่า การจ้างงานของภาคเอกชนสหรัฐประจำเดือนมิ.ย. เพิ่มขึ้น 172,000 ตำแหน่ง มากกว่าที่นักวิเคราะห์คาดการณ์ไว้ว่าจะเพิ่มขึ้นราว 150,000-160,000 ตำแหน่ง
ด้านกระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 16,000 ราย สู่ระดับ 254,000 รายในสัปดาห์ที่สิ้นสุดวันที่ 2 ก.ค. ซึ่งเป็นระดับต่ำสุดนับตั้งแต่ช่วงกลางเดือนเม.ย. หรือในรอบเกือบสามเดือน ขณะที่นักลงทุนจับตาตัวเลขจ้างงานนอกภาคการเกษตรเดือนมิ.ย.ของสหรัฐในวันนี้อย่างใกล้ชิด โดยข้อมูลดังกล่าวจะบ่งชี้แนวโน้มการปรับขึ้นอัตราดอกเบี้ยครั้งแรกในปีนี้ ก่อนที่เฟดจะประชุมกำหนดนโยบายการเงินในวันที่ 26-27 ก.ค.